

**ระเบียบสำนักงานทะเบียนหุ้นส่วนบริษัทกลาง**

**ว่าด้วยการจดทะเบียนห้างหุ้นส่วนและบริษัท**

**ผ่านระบบจดทะเบียนนิติบุคคลทางอิเล็กทรอนิกส์ (e-Registration)**

**(ฉบับที่ 2) พ.ศ. 2566**

**------------------------------**

โดยที่ได้มีการประกาศใช้พระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ 23) พ.ศ. 2565 จึงเป็นการสมควรแก้ไขปรับปรุงแบบแสดงรายละเอียดและสาระสำคัญของข้อมูล การจดทะเบียน แนบท้ายระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) พ.ศ. 2564 เพื่อให้การจดทะเบียน ห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) มีความเหมาะสมสอดคล้องกับการแก้ไขประมวลกฎหมายแพ่งและพาณิชย์ บรรพ 3 ลักษณะ 22 หุ้นส่วนและบริษัท

อาศัยอำนาจตามความในข้อ ๓ วรรคสาม และข้อ ๔ แห่งกฎกระทรวงจัดตั้งสำนักงานทะเบียนหุ้นส่วนบริษัท แต่งตั้งนายทะเบียน และกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด พ.ศ. ๒๕๔๙ ออกตามความในประมวลกฎหมายแพ่งและพาณิชย์ นายทะเบียนกลางจึงออกระเบียบดังต่อไปนี้

ข้อ ๑ ระเบียบนี้เรียกว่า “ระเบียบสำนักงานทะเบียนหุ้นส่วนบริษัทกลางว่าด้วย การจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) (ฉบับที่ 2) พ.ศ. 2566”

ข้อ ๒ ระเบียบนี้ให้ใช้บังคับตั้งแต่วันที่ 7 กุมภาพันธ์ 2566 เป็นต้นไป

ข้อ 3 ให้ยกเลิกแบบ บอจ.2 และแบบ ลช. 1 แนบท้ายระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) พ.ศ. 2564 และให้ใช้แบบ บอจ.2 และแบบ ลช. 1 แนบท้ายระเบียบนี้แทน

ข้อ 4 คำขอจดทะเบียนของห้างหุ้นส่วนและบริษัทจำกัด ซึ่งได้ยื่นขอจดทะเบียนไว้ก่อนวันที่ระเบียบนี้ใช้บังคับ แต่นายทะเบียนรับจดทะเบียนตั้งแต่วันที่ระเบียบนี้ใช้บังคับ ให้เป็นไปตามระเบียบนี้

ประกาศ ณ วันที่ 3 กุมภาพันธ์ พ.ศ. 2566

นายทศพล ทังสุบุตร

อธิบดีกรมพัฒนาธุรกิจการค้า

นายทะเบียนกลาง